Document ID: 32012L0032

KOMISJONI DIREKTIIV 2012/32/EL,
25. oktoober 2012,
millega muudetakse nõukogu direktiivi 96/98/EÜ laevavarustuse kohta
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. detsembri 1996. aasta direktiivi 96/98/EÜ laevavarustuse kohta (1), eriti selle artiklit 17,
ning arvestades järgmist:
(1)
Direktiivi 96/98/EÜ kohaldamisel kehtivad rahvusvaheliste konventsioonide ja katsestandardite ajakohastatud versioonid.
(2)
Pärast direktiivi 96/98/EÜ viimast muutmist on jõustunud mitmed rahvusvaheliste konventsioonide ja kohaldatavate katsestandardite muudatused. Kõnealused muudatused tuleks inkorporeerida direktiivi 96/98/EÜ.
(3)
Samal ajal on ka Rahvusvaheline Mereorganisatsioon ja Euroopa standardiorganisatsioonid vastu võtnud standardid, sealhulgas üksikasjalikud katsestandardid, mitmete direktiivi 96/98/EÜ A.2 lisas loetletud varustusesemete kohta või seal loetlemata, aga siiski nimetatud direktiivi kohaldamisel asjakohaste varustusesemete kohta. Seega tuleks nimetatud varustusesemed lisada A.1 lisasse või viia need vajaduse korral A.2 lisast A.1 lisasse.
(4)
Seepärast tuleks direktiivi 96/98/EÜ vastavalt muuta.
(5)
On asjakohane lubada turustada ja paigutada ühenduse laeva pardale sellist varustust, mis on toodetud enne käesoleva direktiivi kehtivusaja lõppemist ning mille suhtes ühtlustatud nõudeid kohaldatakse esmakordselt käesoleva direktiivi raames.
(6)
Käesoleva direktiiviga ettenähtud meetmed on kooskõlas laevade põhjustatud merereostuse vältimise ja meresõiduohutuse komitee (COSS) arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 96/98/EÜ A lisa asendatakse käesoleva direktiivi lisaga.
Artikkel 2
A.1 lisa 1. veerus „uue esemena” loetletud või A.2 lisast üle kantud varustust, mis on toodetud enne 30. novembrit 2013 mis tahes liikmesriigi territooriumil kooskõlas juba kehtivate tüübikinnitusmenetlustega, võib jätkuvalt turustada ja paigaldada ELi laeva pardale kuni 30. novembrini 2015.
Artikkel 3
1. Liikmesriigid võtavad vastu käesoleva direktiivi täitmiseks vajalikud õigus- ja haldusnormid ja avaldavad need hiljemalt 30. novembriks 2013. Nad edastavad kõnealuste normide teksti viivitamata komisjonile.
Liikmesriigid kohaldavad neid norme alates 30. novembrist 2013.
Nende õigus- ja haldusnormide vastuvõtmisel lisavad liikmesriigid neisse viite käesolevale direktiivile või lisavad neile selle viite nende ametlikul avaldamisel. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.
Artikkel 4
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 5
Käesolev direktiiv on adresseeritud liikmesriikidele.
Brüssel, 25. oktoober 2012.

Labels: 7
8
13